
ועדת החוקה, חוק ומשפט

19.12.2005

הכנסת השש-עשרה






נוסח לא מתוקן

מושב רביעי

פרוטוקול מס' 642 

מישיבת ועדת החוקה, חוק ומשפט

יום שני, י"ח בכסלו התשס"ו (19 בדצמבר 2005), שעה 9:30

סדר היום: הצעת חוק הבחירות לכנסת (תיקון מס' 56) (מידע מפנקס הבוחרים והוראת שעה), התשס"ו-2005
נכחו:
חברי הוועדה: 

גדעון סער-היו"ר

אליעזר (צ'יטה) כהן

יצחק לוי

מוזמנים:
דלית דרור,עו"ד                      משרד המשפטים

שחר הכספי                             משרד ראש הממשלה

דני גבע,עו"ד                            משרד ראש הממשלה

אורלי הדס                              ועדת הבחירות המרכזית

תמי אדרי                                ועדת הבחירות המרכזית

איילת פישמן,עו"ד                  משרד הפנים

אורית וסלי                              משרד הפנים

ייעוץ משפטי: קרן ויינמן
מנהלת הוועדה: דורית ואג
קצרנית: יפעת שפרכר

הצעת חוק הבחירות לכנסת (תיקון מס' 56) (מידע מפנקס

הבוחרים והוראת שעה), התשס"ו-2005

היו"ר גדעון סער:


אנחנו בדיון בהכנה לקריאה שלישית של הצעת חוק הבחירות לכנסת (תיקון מס' 56) (מידע מפנקס הבוחרים והוראת שעה). התיקון הזה עוסק בשתי סוגיות נפרדות. סוגייה אחת זה נושא האינטרנט, והסוגייה השנייה זה נושא הצבעת מפוני גוש קטיף וצפון השומרון. 

החוק עבר בשבוע שעבר בקריאה ראשונה. יש כמובן  צורך להשלים את החקיקה השבוע, שזה השבוע האחרון לפני יציאת הכנסת לפגרת הבחירות.


אני רוצה לעסוק קודם בסעיף 1, שבו עסק יושב-ראש הוועדה, ולשאול את היועצת המשפטית האם הסעיף הזה וההסדר שקבוע בו הוא ההסדר שהיה מקובל על יושב-ראש הוועדה.

קרן ויינמן:

זה הסדר שהיה מקובל על יושב-ראש הוועדה. צריך לעשות בו רק תיקון אחד. התיקון הוא בסעיף ה(3). המשמעות של מה שכתוב זה שהפרסום יהיה ברשומות. לאחר ששוחחתי עם נציגי משרד הפנים וכן עם הנציגים פה הוסכם שהפרסום יהיה בעיתונות, לא ברשומות.

היו"ר גדעון סער:

גם בעיתונות וגם ברשומות, או רק בעיתונות?

איילת פישמן:

רק בעיתונות.

היו"ר גדעון סער:

אין ליושב-ראש בעיה עם זה, נכון?

קרן ויינמן:

נכון. אנחנו יכולים לפרסם בשניהם, אבל בדרך כלל מפרסמים בעיתונות דברים.

היו"ר גדעון סער:

אנחנו מאשרים את סעיף 1 עם התיקון שהציעה היועצת המשפטית.  

קרן ויינמן:

יפריע לכם אם נסחית החוק תרצה לכתוב בכל העיתונות היומית שיצאה ב12 החודשים האחרונים?

איילת פישמן:

אנחנו מפרסמים גם בעיתונים בשפות שונות שיוצאים פעם בשבוע. 

קרן ויינמן:

יותר מזה תוכלו לפרסם, פחות לא. 

היו"ר גדעון סער:

אנחנו מאשרים את סעיף 1. חבר הכנסת יצחק לוי יזם את החקיקה של סעיף 2. הנושא גם עלה בישיבה האחרונה של ועדת הבחירות המרכזית. חבר הכנסת לוי, האם צריך להכניס בנוסח שינוי כזה או אחר?

יצחק לוי:

אני חושב שלא צריך. נניח שיש בניצן ישוב ותיק. האם אפשר יהיה להציב שם קלפי עם מעטפות כפולות? זה לא סותר את החוק.

תמי אדרי:

טכנית אין בעיה לשים מעטפות, אבל אם נשים בניצן, אז למה שלא נשים בכל מקום?

יצחק לוי:

צריך לחרוג במקומות שאנחנו יודעים מראש שיש בהם קבוצה גדולה של מפונים.

דורית ואג:

הם גרים בניצן בלי שהעבירו את הכתובת?

יצחק לוי:

הם לא העבירו כי הם נמצאים בניצן במגורים זמניים. יכול להיות שהם לא רוצים להעביר עד שהם לא ידעו לאן הם רוצים ללכת. יש לנו 3,4 מקומות שיש בהם ריכוזים. יש בניצן, ביד-בנימין. 

תמי אדרי:

מה המרחק בין ניצן לאשקלון?

יצחק לוי:

זה לא משנה, צריכים 400 אנשים לנסוע. יש להם קלפי במקום.

תמי אדרי:

אבל אם היא לא נגישה, אז יש לנו בעיה.

יצחק לוי:

אני מבקש שגם אם היא לא נגישה..

היו"ר גדעון סער:

כתוב בדברי ההסבר שהחוק הוא לאלה אשר טרם עברו להתגורר במקום מגורים קבוע. בחוק עצמו אין אלטרנטיבה אחרת..

איילת פישמן:

מי שעבר ושינה את מענו יוכל להצביע..

היו"ר גדעון סער:


זה לא כתוב פה.

איילת פישמן:

זה לא צריך להיות כתוב. 

היו"ר גדעון סער:

את חייבת למען הסר ספק לכתוב את זה, כי פה אומרים לגבי תושבי הישובים האלה.. 

איילת פישמן:

החוק מתייחס למי שמענו עדיין רשום באחד היישובים האלה. אם עברתי מגורים ושיניתי את המען אני אצביע במקום החדש. 

היו"ר גדעון סער:

אוקיי, זה פותר את זה. מה עמדתכם לגבי העניין שהעלה חבר הכנסת לוי?

איילת פישמן:

אני חושבת שככל שנמעט בחריגות כך ייטב. אנחנו מוכנים לבדוק אם הקלפי בניצן עומדת בקריטריונים של הנגישות.

היו"ר גדעון סער:

אין בניצן קלפי שעונה לסעיף 68א? כתוב שיש לפחות קלפי אחת שמותאמת לאנשים מוגבלים בניידות בכל יישוב. מן הסתם יש גם בניצן.

איילת פישמן:

זה קצת יותר בעייתי ביישובים הקטנים שבהם מספר מבני הציבור שעומדים לרשותנו מצומצם.

היו"ר גדעון סער:

אז לא צריך לכתוב את מה שכתוב פה בדברי ההסבר.

יצחק לוי:

אני מניח שאפשר למצוא מקום בניצן. בכל יישוב אפשר למצוא מקום שיהיה נגיש. כיוון שאנחנו לא יודעים איפה יהיו הריכוזים בעוד שלושה חודשים, אז אפשר למצוא ניסוח שיאפשר העמדת קלפי של מעטפות בשני המקומות שכרגע אנחנו יודעים שיש בהם ריכוזים. אין לי ספק שאפשר למצוא מקום נגיש. 

היו"ר גדעון סער:

מה יקרה אם נכתוב שקלפי לפי הוראות סעיף 68א תוצב באחת..?

איילת פישמן:

ברגע שאתה אומר לפי סעיף 68א אתה מחייב את עצמך לעמוד בקריטריונים של הנגישות.

יצחק לוי:

מה הקריטריונים של נגישות?

דורית ואג:

שאפשר להגיע עם כסא גלגלים לתוך הקלפי.

איילת פישמן:

שיש רוחב מסוים של דלת, שיש מעבר. 

יצחק לוי:

את משערת שיש מקום שאין כזה דבר?

תמי אדרי:

בוודאי שיש.

היו"ר גדעון סער:

איילת, האם אתם יכולים לבדוק אם יש בריכוזים האלה קלפי כזאת?

תמי אדרי:

שלחנו בן אדם לשם.

היו"ר גדעון סער:

אנחנו לא יודעים היום אם יש קלפי לפי 68א?

תמי אדרי:

כרגע אין. נניח שנגדיר בחוק את שני היישובים שאתה רוצה..

היו"ר גדעון סער:

מה הבעיה שהם ייסעו? 

יצחק לוי:

אין בעיה, אני רק לא רוצה שיגידו שאנחנו שלומיאלים בכך שאנחנו לא יכולים להציב קלפי במקום שיש בו 400 משפחות. 

היו"ר גדעון סער:

אנחנו לא יכולים לעשות חוק ברמות רזולוציה של חריג. אני מסכים שבנושא הזה צריך ללכת במגמה שבשני האתרים יהיה פתרון לפי סעיף 68א. זה דבר שאנחנו יכולים לטפל בו גם בוועדת הבחירות המרכזית, אנחנו לא חייבים בהתאם לזה לנסח את החוק. אני מבקש שרוח הדברים של הוועדה תועבר ליושבת-ראש ועדת הבחירות המרכזית.

תמי אדרי:

ניצן ויד-בנימין?

היו"ר גדעון סער:

אני מבקש שבשני האתרים האלה יהיה פתרון לפי 68א. הוועדה צריכה להתעסק בזה. אם אני יכול לדעת שכבר נערכים לזה לוגיסטית..

דלית דרור:

למה לא לנתק בשתי הקלפיות האלה בין הנגישות למוגבלים וההצבעה של המפונים? למה לא לכתוב שבשתי הקלפיות האלו - על אף שהן לא נגישות - יהיו מעטפות כפולות?

היו"ר גדעון סער:

אפשר להכניס את זה לחקיקה?

דלית דרור:

זאת הוראה שעה לבעיה שנוצרה.

תמי אדרי:


זה לא טוב, כי מחר יבואו עוד יישובים.

היו"ר גדעון סער:

אני יכול להכניס סעיף שאומר שבשני הריכוזים האלה יהיה פתרון לפי סעיף 68א, או שאנשים יוכלו להצביע שם על אף שאין פתרון לפי סעיף 68א. 

יצחק לוי:

אפשר לכתוב שוועדת הבחירות המרכזית תהיה רשאית להציב את הקלפיות על אף שהן לא לפי סעיף 68א..

דורית ואג:

יתחילו אז לחצים בכל מקום.

היו"ר גדעון סער:

זה לצורך פתרון הצבעה למפונים. 

קרן ויינמן:

על אלה אנשים אנחנו מדברים? על אלה ששמם רשום ברשימת הבוחרים של אחד מהיישובים?  

היו"ר גדעון סער:

ומה אם בוועדה יהיו 3 נגד 3?

יצחק לוי:

לא יהיה ויכוח. ועדת הבחירות המרכזית תהיה רשאית לקבוע קלפיות מיוחדות.

תמי אדרי:

הבעיה היא שאת הקלפיות האחרות לא נדע.

יצחק לוי:

למה שלא תדעי?

תמי אדרי:

כי אולי תוסיפו.

יצחק לוי:

תוסיפי עוד שתיים למונגשות. תודיעי שהשתיים האלו אינן מונגשות.

תמי אדרי:

אבל אז יבוא ארגון הנכים. 

היו"ר גדעון סער:

אני מציע להוסיף סעיף שיגיד את הדברים הבאים: ואולם יושב-ראש ועדת הבחירות המרכזית, בהתייעצות עם סגניו, יוכלו לקבוע לפי סעיף 68א הצבעת ריכוזי תושבים שפונו מהיישובים המוזכרים פה.

תמי אדרי:

מאיזה ריכוז?

יצחק לוי:

אני סומך על השופטת בייניש שתחליט על זה. 

דורית ואג:

צריך לקבוע מינימום של אנשים.

יצחק לוי:

לא יאוחר מ40 יום לפני הבחירות.

קרן ויינמן:

הסעיף שאני מוסיפה מסמיך את יושב-ראש ועדת הבחירות המרכזית, בהתייעצות עם סגניו, לקבוע קלפיות נוספות..

היו"ר גדעון סער:
קלפיות נוספות שההצבעה בהן תהיה לפי 68א.

קרן ויינמן:

לאותם אנשים ששמם עדיין לא רשום.

איילת פישמן:

צריך להוסיף את המילים "על אף שאינן נגישות", כי אנחנו עלולים להסתבך עם ארגוני הנכים.

היו"ר גדעון סער:

חשוב שזה יהיה סמכות שמוגדרת ליוצאי היישובים שמוזכרים בחוק.

קרן ויינמן:

והם לא רשומים. מה זה ריכוז? מעל לכמה בוחרים?

יצחק לוי:

היה נוח לי אם השופטת היא זאת שתקבע את השיעור.

איילת פישמן:

אני חושבת על המספר 100.

יצחק לוי:

אני מציע שלא יהיה מספר. תשאירי את זה לשופטת.

היו"ר גדעון סער:

מה הבעיה שניתן שיקול דעת לשופטת? האלטרנטיבה היא לעשות שני מקומות ולגמור את העניין. 

איילת פישמן:

אבל גם חבר הכנסת יצחק לוי אומר שהוא לא מתחייב שאלה שני המקומות היחידים.

יצחק לוי:

אם אין ברירה אני מסכים לשני המקומות.

היו"ר גדעון סער:

האם מבחינה לוגיסטית תהיה בעיה לשים קלפיות ולעשות הצבעה ביישובים האלה?

איילת פישמן:


קלפי יש ממילא. כל הבקשה היא להוסיף שם את המעטפות הכפולות. 

קרן ויינמן:

מה דעתכם שנוסיף שהוא רשאי להצביע בכל קלפי שנקבעה לפי הוראות סעיף 68א, וכן בקלפי שתוצב ביישוב ניצן או ביישוב יד בנימין..?

היו"ר גדעון סער:

יד בנימין זה יישוב?

יצחק לוי:

כן.

איילת פישמן:

צריך לכתוב את המילים "על אף שאינן נגישות". 

היו"ר גדעון סער:

נכתוב את שני היישובים.

דורית ואג:

אם תהיה תשובה לגבי אחד מהיישובים אפשר יהיה להוריד אותו מהחוק.

יצחק לוי:

אפשר גם לנסוע ליד בנימין כדי לראות.

איילת פישמן:

בואו נשאיר את שני היישובים לעת עתה.

קרן ויינמן:

אתם רוצים שאני אניח את זה רק מחר ואז תוכלו לעשות רוויזיה?

היו"ר גדעון סער:

אפשר להניח את זה מחר, כי בכל מקרה נצביע ביום רביעי.

קרן ויינמן:

אני אניח את זה מחר. עד אז אפשר יהיה לעשות רוויזיה.

היו"ר גדעון סער:

לא צריך רוויזיה.

קרן ויינמן:


מונח עוד דף של תיקונים טכניים שלא עשינו אותם בתיקון מספר 54 והיינו צריכים לעשות. התיקון הראשון זה שבמקום "מעטפות" יהיה "מעטפת". סעיף 3 ו4 נוגעים לזה שתיקנו את הדרך להזדהות. גם שוטרים יוכלו להזדהות באחד מהאמצעים האלה, לא רק בתעודת זהות. סעיף 4 אומר שזאת תהיה עבירה פלילית להזדהות ברשיון שהוא לא שלך או בדרכון שהוא לא שלך.

היו"ר גדעון סער:

בסדר. 

קרן ויינמן:

אני רוצה להוסיף את 4 הסעיפים האלה לקריאה שנייה ושלישית.

היו"ר גדעון סער:

מי בעד התיקון כפי שתיקנו אותו כאן?

ה צ ב ע ה

בעד - 2

נגד - 0

אושר

הישיבה ננעלה בשעה 10:00

